ঘটা করে ঘোষণা হয়েছে। লগ্নি আহ্বান করে বিজ্ঞাপন দেওয়া হয়েছে। তবুও হাওড়ার ডুমুরজলায় ‘স্পোর্টস সিটি’ প্রকল্পে বিনিয়োগে আগ্রহ দেখাচ্ছে না কোনও বেসরকারি সংস্থা। 
পিপিপি মডেলে ছ’টি ‘থিম সিটি’ তৈরির পরিকল্পনা নিয়েছে রাজ্য সরকার। এর মধ্যে ডুমুরজলায় ‘স্পোর্টস সিটি’ তৈরি হবে। প্রকল্প রূপায়ণের মূল দায়িত্বে রয়েছে হাওড়া উন্নয়ন সংস্থা। ইতিমধ্যেই পুরমন্ত্রী ফিরহাদ হাকিম এবং হাওড়ার মেয়র রথীন চক্রবর্তী ডুমুরজলায় ওই এলাকা পরিদর্শন করে গিয়েছেন। ওই প্রকল্পে বিনিয়োগে আগ্রহী সংস্থাগুলিকে নিয়ে জানুয়ারি মাসে আলোচনা করেছে হাওড়া উন্নয়ন সংস্থা। মার্চে নিলাম হওয়ার কথা থাকলেও তা পিছিয়ে গিয়েছে। 
হাওড়া উন্নয়ন সংস্থা সূত্রের খবর, স্পোর্টস সিটি তৈরিতে বিনিয়োগ করতে কোনও সংস্থাই তেমন রাজি হচ্ছে না। ডুমুরজলা ময়দান সংলগ্ন এলাকায় রয়েছে জবরদখলের সমস্যা। জবরদখলকারীদের হঠাতে গেলে বাধার মুখে পড়তে হবে, এই আশঙ্কাতেই বিনিয়োগ করতে কেউ রাজি হচ্ছে না বলে সংস্থা সূত্রে জানা গিয়েছে। যদিও রাজ্যের নগরোন্নয়ন দফতরের সচিব দেবাশিস সেনের বক্তব্য, ‘‘বিনিয়োগকারীরা হাওড়ার ক্ষেত্রেই সবচেয়ে বেশি আগ্রহ দেখাচ্ছেন।’’ 
ডুমুরজলা ময়দান সংলগ্ন এলাকায় সরকারি জমি দখল করে গজিয়ে উঠেছে ঝুপড়ি, দোকান, বাজার, গ্যারাজ, ক্লাব। তাছাড়া প্রায় সারাবছরই মেলা, উত্সব, সভা সমাবেশ লেগেই থাকে ডুমুরজলা স্টেডিয়ামে। সরকার জানিয়েছে, বস্তিবাসীদের পুনর্বাসন দেওয়া হবে। অভিযোগ, স্থানীয় কিছু লোক পুনর্বাসন পাইয়ে দেওয়ার নাম করে জবরদখলকারীদের কাছ থেকে টাকা তুলছে। বিষয়টি নগরোন্নয়ন দফতরের নজরেও এনেছে হাওড়া উন্নয়ন সংস্থা। ‘স্পোর্টস সিটি’ প্রকল্প নিয়ে আগ্রহী হাওড়ার সাংসদ প্রসূন বন্দ্যোপাধ্যায়। তাঁর কথায়, ‘‘এটা আমার স্বপ্নের প্রকল্প। ক্লাবগুলিকে আমরা অন্যত্র জায়গা দেব। বাকি জবরদখলকারীদের সরে যেতে হবে। এক্ষেত্রে কোনও রং বা দল দেখা হবে না।’’ এই প্রকল্পে প্রাতর্ভ্রমণকারীদের জন্য আলাদা রাস্তা করার দাবি জানিয়েছেন তিনি।
ডুমুরজলায় হাওড়া উন্নয়ন সংস্থার অধীনে ৫০ একর জমি রয়েছে। জমিটি হিডকোকে হস্তান্তর করেছে হাওড়া উন্নয়ন সংস্থা। সেখানেই প্রস্তাবিত স্পোর্টস সিটি গড়ে উঠবে। ২৫ শতাংশ জমিতে ফুটবল, ক্রিকেট মাঠ, সুইমিং পুল-সহ অন্য পরিকাঠামো গড়ে তোলা হবে। বাকি জায়গায় গড়ে তোলা হবে বহুতল আবাসন। এমনকী, রাখা হয়েছে বাণিজ্যিক এলাকাও। আবাসনের ২৫ শতাংশ অর্থনৈতিকভাবে পিছিয়ে পড়া মানুষদের জন্য সংরক্ষিত থাকবে।